Il-kobor ta' Alla u d-dinjità tal-bniedem Għall-mexxej tal-kor. Fuq "Il-Gittit". Salm ta' David. Mulej, Sid tagħna, kemm hu kbir ismek fl-art kollha! Int qegħedt is-sebħ tiegħek 'il fuq mis-smewwiet. Int, li s-sebħ tiegħek jgħannih fomm it-tfal u t-trabi tal-ħalib; int, li bnejt sur kontra l-għedewwa, biex iġġib fix-xejn l-għadu u 'l min iqum kontrik. Inħares lejn is-smewwiet, għemil subgħajk, il-qamar u l-kwiekeb li int qegħedt fihom! X'inhu l-bniedem biex tiftakar fih, bin il-bniedem, biex taħseb fih? Ftit inqas mill-allat għamiltu , bis-sebħ u l-ġmiel żejjintu, qegħedtu fuq l-għemejjel kollha ta' idejk! Kollox taħt riġlejh qegħedtlu: in-nagħaġ u l-baqar kollha, sal-bhejjem tax-xagħri; l-għasafar tal-ajru u l-ħut tal-baħar, dak kollu li jterraq fil-baħar. Mulej, Sid tagħna, kemm hu kbir ismek fl-art kollha!